ધારાસભ્ય કેતનભાઇએ જણાવ્યું કે, મહી નદીના આ ધરામાં ડૂબનારાઓને બચાવતા કુશળમાં કુશળ તરવૈયા પણ ગભરાય છે. તેવા સમયે ભર્ગ સેતુએ ક્ષણવારનો વિચાર કર્યા વગર વમળોમાં ઝંપલાવી દઇને યુવકને બચાવ્યો એ અદમ્ય સાહસ અને હિંમતનું કામ છે. જિલ્લા કલેકટર શાલિની અગ્રવાલે આ હિંમતભર્યા કર્તવ્ય ચપળતાના કામ માટે ભર્ગ સેતુને જિલ્લા પ્રશાસન અને રાજ્ય સરકાર વતી અભિનંદન પાઠવ્યા હતા. તેમણે જણાવ્યું હતું કે, યુવા પેઢીને સતત સાહસ અને હિંમતની પ્રેરણા મળે એવું કામ આ દિકરીએ કર્યું છે.